嚴隠君九齡適軒
作者：謝諤
朝代：宋

paragraphs: 陶公勳業在姑蘇，扁舟歸來春水湖。
張良亦從赤松子，拋擲兵閒黄石書。
平吳戮項本無事，所適定非真適意。
戰酣人境强迴頭，晚乃逍遥脫塵累。
先生之適真天然，浩氣養得歸林泉。
一生袖却奪標手，名利過眼如雲煙。
清風丈室數椽足，幕天席地月爲燭。
徑有幽花杖履香，窗延野竹縹緗綠。
天邊白雲不可呼，空中野鶴隨所如。
延年美意復誰解，拂麈岸巾聊自娛。
松紋簟滑琉璃色，卧展南華書一帙。
先生之適真天然，不速還嗔叩門客。